
ประกาศเทศบาลตำบลธาตุทอง
เรื่อง  การรายงานผลการดำเนินงานในรอบปีงบประมาณ พ.ศ. ๒๕๕๖
********************************************
ด้วยรัฐธรรมนูญแห่งราชอาณาจักรไทย พุทธศักราช ๒๕๕๐ มาตรา ๒๘๗ วรรค ๓ บัญญัติให้องค์กรปกครองส่วนท้องถิ่นต้องรายงานผลการดำเนินงานต่อประชาชนในเรื่องการจัดทำงบประมาณ การใช้จ่าย และผลการดำเนินงานในรอบปี เพื่อให้ประชาชนมีส่วนร่วมในการตรวจสอบและกำกับการบริหารจัดการองค์กรปกครองส่วนท้องถิ่น และระเบียบกระทรวงมหาดไทยว่าด้วยการจัดทำแผนพัฒนาองค์กรปกครองส่วนท้องถิ่น พ.ศ. ๒๕๔๘ ข้อ ๓๐(๕) กำหนดให้ผู้บริหารองค์กรปกครองส่วนท้องถิ่นเสนอผลการติดตามและประเมินผลต่อ สภาท้องถิ่น คณะกรรมการพัฒนาท้องถิ่น และประกาศผลการติดตามและประเมินผลแผนพัฒนาให้ประชาชนทราบโดยทั่วไปอย่างน้อยปีละหนึ่งครั้ง ภายในเดือนธันวาคมของทุกปี
ดังนั้นเพื่อการปฏิบัติให้เป็นไปตามเจตนารมณ์ของรัฐธรรมนูญแห่งราชอาณาจักรไทยพุทธศักราช ๒๕๕๐ มาตรา ๒๘๗ วรรค ๓ และตามระเบียบกระทรวงมหาดไทยว่าด้วยการจัดทำแผนพัฒนาองค์กรปกครองส่วนท้องถิ่น พ.ศ. ๒๕๔๘ ข้อ ๓๐(๕) เทศบาลตำบลธาตุทอง จึงขอประกาศผลการดำเนินงานการจัดทำงบประมาณ การใช้จ่าย และผลการดำเนินงาน รวมทั้งการติดตามและประเมินผลแผนพัฒนาท้องถิ่นในรอบปีงบประมาณ พ.ศ. ๒๕๕๕ มา เพื่อให้ประชาชนได้มีส่วนร่วมในการตรวจสอบ และกำกับการบริหารจัดการเทศบาลตำบลธาตุทอง ดังรายเอียดตามเล่มรายงานผลการดำเนินงานในรอบปีงบประมาณ พ.ศ.๒๕๕๖ แนบท้ายประกาศนี้
ทั้งนี้  หากประชาชนทุกท่านหรือส่วนราชการต่างๆ  ที่เกี่ยวข้องมีข้อสงสัยหรือมีความประสงค์จะเสนอความคิดเห็นหรือข้อเสนอแนะ  การบริหารงานของเทศบาลตำบลธาตุทองสามารถติดต่อสอบถามข้อมูลเพิ่มเติมได้ที่เทศบาลตำบลธาตุทอง  หรือแจ้งผ่านผู้บริหารเทศบาลตำบลธาตุทอง  เพื่อจะได้พิจารณาการวางแผนพัฒนาและปรับปรุงการดำเนินการตอบสนองความต้องการของประชาชนในพื้นที่ในระยะต่อไป
จึงประกาศมาเพื่อทราบโดยทั่วกัน
ประกาศ  ณ  วันที่   ๒๖   เดือน  ธันวาคม   พ.ศ.  ๒๕๕๖ 
(นายสุรศักดิ์    สุรกิจบวร)
       นายกเทศมนตรีตำบลธาตุทอง
